Cheetahs se bulslot Sintu ook beesboer | Netwerk24
Deur Owen Kock 22 November 2019 07:22
Die Cheetahs se breker-slot Sintu Manjezi, word op die aanval nie sommer platgetrek nie. Foto: Gallo Images
Daar was toe reeds gespot as hy kans sien om met ’n ram slaags te raak, kan hy dalk eendag ’n goeie rugbyspeler word.
Nou 22 jaar later is hy is nie net ’n bedrewe rugbyspeler nie, maar sit hy ook hand by as dit kom by die familieboerdery.
Hy sê hy kan nie die dag onthou toe hy en die ram koppe gestamp het nie, omdat hy nog te klein was, maar hy word gereeld daaraan herinner.
Die uitgebreide Manjezi-familie boer in die landelike dorpies Hamburg en Wesley by Peddie, tussen King William’s Town en Makhanda.
Die 24-jarige Manjezi, ’n boorling van Oos-Londen in die Oos-Kaap, het sedert sy aankoms by die Cheetahs verlede seisoen van Griekwas, ’n belangrike skakel in die span geword.
Maar, sê hy, hy het tyd weg van rugby af ook nodig en dit is waar sy liefde vir die familie se Bonsmara-stoetery ’n belangrike rol speel.
“Dis belangrik vir my om weg te breek van rugby as die geleentheid daar is en om huis toe te gaan en tyd met die familie deur te bring is iets waarna ek altyd uitsien.
Die Manjezi-trots. 'n Bord wat die plaas Dilaza aandui.
“My oom is die een wat die boerdery hanteer en ek sit graag hand by as ek by die huis is. Boerdery kom al geslagte saam met ons familie en ek hou daarvan om betrokke te wees en te help waar ek kan, maar ek twyfel of ek dit voltyds sal doen,” sê Manjezi.
Hy glo niks kan sonder harde werk en toewyding bereik word nie, en dit is ook wat hy by die Cheetahs toepas.
“Ek glo ek het daardie les in rugby geleer en my pa (Xolile) sê altyd “as ek my doelwitte wil bereik, dan móét ek hard werk”.
Hy sê hy sal eendag as hy klaar is met rugby ’n skuif na die sakewêreld wil maak. Hy is juis besig met ’n graad in ekonomie deur Unisa.
Maar terug by die boerdery, sê hy hoewel hy in Oos-Londen gebore is, is Peddie waar sy voorvaders vandaan kom, sy voorvaderlike tuiste.
“My oupagrootjies het hoofsaaklik met lewende hawe geboer en het verskeie plase langs die kus en in Peddie besit.
“Van dié plase is van geslag tot geslag oorgedra en op dié manier aan die gang gehou deur verskille familielede.
Van dié plase is van geslag tot geslag oorgedra en op dié manier aan die gang gehou deur verskille familielede.
Vandag is daar egter net twee plase in die familie – Seaview in Hamburg en Dilaza in Wesley.”
Manjezi se oupa het die Bonsmara-stoetery by Wesley begin en tot sy dood ’n paar jaar gelede, is daar met Bonsmara-bulle geteel, sê dié bul van ’n slot.
Meer oor: Oos-Kaap | Bloemfontein | Rugby | Slot | Boerdery | Pro14 | Cheetahs